Inwoners in Rustenburg geskietArgieffoto (Foto: Netcare 911) Die polisie in Rustenburg, Noordwes, ondersoek ŉ saak van openbare geweld en poging tot moord ná veiligheidsbeamptes op betogende inwoners losgebrand het. Brig. Sabata Mokgwabone, woordvoerder van die polisie, het aan Maroela Media bevestig veiligheidsbeamptes het met rubberkoeëls op betogende inwoners losgebrand by ŉ residensiële kompleks in Rustenburg. “Volgens inligting wat ons in hierdie stadium het, het die inwoners na bewering in die vroeë oggendure ŉ pad versper en busse verhoed om die kompleks te verlaat wat werknemers na Rasimone-myn sou vervoer.” Niemand is nog in hegtenis geneem nie en die ondersoek duur voort. Tebogo Magoro, woordvoerder van Netcare 911, het in ŉ verklaring gesê paramedici is omstreeks 03:00 na die toneel ontbied waar ŉ skietery plaasgevind het. Volgens hom het die veiligheidsbeamptes rubberkoeëls en skerp ammunisie gebruik. “Vyf mans is in hul bene geskiet en een in sy boud. ŉ Vrou is meer as een keer in die bors getref,” het hy gesê. Die pasiënte is gestabiliseer voor hulle per ambulans na ŉ hospitaal geneem is.